കൊവിഡ് നിരക്കുയരുന്നു, നെടുങ്കണ്ടത്ത് കളക്ടറുടെ മിന്നല് സന്ദര്ശനം നെടുങ്കണ്ടം: കൊവിഡ് രോഗ ബാധിതരുടെ എണ്ണം ക്രമാതീതമായി ഉയരുന്ന നെടുങ്കണ്ടം പഞ്ചായത്തിലെ വാര്ഡുകളിലും താലൂക്ക് ആശുപത്രിയിലും ജില്ലാ കളക്ടര് ഷീബ ജോര്ജ് മിന്നല് സന്ദര്ശനം നടത്തി. താലുക്കാശുപത്രിയിലെ ഡോക്ടര്മാര്ക്കും ജീവനക്കാര്ക്കുമടക്കം 13 പേര്ക്കും പഞ്ചായത്തിലെ 10, 12 വാര്ഡുകളിലെ 137 പേര്ക്കും കൊവിഡ് ബാധിച്ച സാഹചര്യത്തിലാണ് കളക്ടര് നേരിട്ടെത്തിയത്. നെടുങ്കണ്ടം താലൂക്ക് ആശുപത്രിയില് ആദ്യമെത്തിയ കളക്ടര് ആശുപത്രിയിലെ സാഹചര്യം ജീവനക്കാരോട് തിരക്കി. രോഗബാധിതര് ഇപ്പോള് കഴിയുന്ന സാഹചര്യങ്ങളും സമ്ബര്ക്ക പട്ടികയും കളക്ടര് പരിശോധിച്ചു. രോഗം ബാധിച്ച് ചികിത്സയില് കഴിയുന്ന ഒരു കുടുംബത്തിലെ നാല് പേരില് നിന്നും കളക്ടര് അകലം പാലിച്ച് വിവരങ്ങള് തേടി. സമീപത്തെ മറ്റൊരു വീട്ടില് നിരീക്ഷണത്തില് കഴിയുന്ന വീട്ടമ്മയുടെ പക്കലും കളക്ടറെത്തി. മേഖലയില് രോഗബാധിതരായ 16 കുടുംബങ്ങളുണ്ടെന്നാണ് ആരോഗ്യവകുപ്പിന്റെ കണക്ക്. രോഗബാധിതര് കൂടുതലായതോടെ പാല് എത്തിക്കാന് സൗകര്യക്കുറവ് നേരിടുന്നതായി രോഗബാധിതര് കളക്ടറോട് പരാതി പറഞ്ഞു. ഇതിന് സൗകര്യമൊരുക്കാന് കളക്ടര് അധികൃതര്ക്ക് നിര്ദേശം നല്കി. വാര്ഡിലെ പുത്തരിക്കണ്ടത്താണ് കലക്ടര് സന്ദര്ശനം നടത്തിയത്. രോഗബാധിതരുടെ സമ്ബര്ക്ക വിവരങ്ങളും കളക്ടര് ശേഖരിച്ചു. രോഗം ബാധിക്കുന്ന സാഹചര്യം എങ്ങനെയുണ്ടായെന്നറിയാന് റവന്യൂ, ആരോഗ്യവകുപ്പ്, പൊലീസ് ഉദ്യോഗസ്ഥരുടെ യോഗവും ഉടുമ്ബന്ചോല താലൂക്ക് ആഫീസില് നടന്നു. ഉടുമ്ബന്ചോല തഹസില്ദാര് നിജു കുര്യന്, സ്പെഷ്യല് തഹസില്ദാര് കെ.എസ്. ജോസഫ്, വാര്ഡ് മെമ്ബര് ഷിഹാബുദ്ദീന് ഈട്ടിക്കല്, വില്ലേജ് ആഫീസര് ടി.എ. പ്രദീപ്, ജനമൈത്രി പൊലീസ് ആഫീസര് ഷാനു വാഹിദ് എന്നിവരും യോഗത്തില് പങ്കെടുത്തു. കടുത്ത നിയന്ത്രണമേര്പ്പെടുത്തും രോഗ നിരക്ക് കൂടിയ വാര്ഡുകളില് കടുത്ത നിയന്ത്രണം നടപ്പാക്കാന് കളക്ടര് നിര്ദ്ദേശം നല്കി. അതിര്ത്തി കടന്ന് വരുന്നവരെ പരിശോധനയ്ക്ക് വിധേയമാക്കും. അതിര്ത്തി പ്രദേശങ്ങളില് താമസിക്കുന്നവര്ക്ക് ടെസ്റ്റും വാക്സിനേഷനും അടിയന്തരമായി നല്കും. താലൂക്കാശുപത്രിയിലെ അടിയന്തര സാഹചര്യം കണക്കിലെടുത്ത് കിടപ്പുരോഗികളെ ഡിസ്ചാര്ജാക്കി തുടങ്ങി. അടിയന്തരമല്ലാത്ത ശസ്ത്രക്രിയകള് ഒന്നരയാഴ്ചക്ക് ശേഷം നടത്തും. ശസ്ത്രക്രിയയ്ക്ക് തീയതി നിശ്ചയിച്ചവരുടെ സ്ഥിതി പരിശോധിച്ച് ജില്ലയിലെ മറ്റ് സര്ക്കാര് ആശുപത്രികളിലേക്ക് മാറ്റാനും ആലോചനയുണ്ട്.